सुधा वर्मा
असो के राज्योत्सव म छत्तीसगढ़ के खूसबू रहिस हे। अइसन ममहावत रहिस हे, के स्पेन ले आये फिल्म निर्माता मेकर अलेक्जेंडर ह इंहा के वाद्य यंत्र ऊपर डाक्यूमेंट्री फिल्म बनाये बर सोचत हावय। राज्योत्सव के तीसरा दिन छै सौ कलाकार एके संग प्रस्तुत होके कार्यक्रम करिन। ये कार्यक्रम म कलाकार मन नाद, सींग बाजा, निसान, टमडिय़ा, डंडार ढोल, घसिया बाजा, गोती बाजा, चिटकुल, तिरडुडी अउ हिरनांग ल बजइन। सब एक-दूसर ले ताल मिलावत रहिन हें।
स्पेन के मेकर एलेक्जेन्डर ह चार झन ल संग म लाने हावय ये पांचों झन राज्योत्सव देखे बर अउ छत्तीसगढ़ घूमे बर आये हावयं। वाद्य यंत्र के प्रस्तुति ल देखे के बाद येखर ऊपर फिलिम बनाये बर सोचत हांवय। ये मन जिंहा ले आये रहिन हे ऊंहा जाके वो जनजाति के सही जानकारी लेके जेन फिल्म बनाही तेन स्पैनिश दूरदरसन बर होही। ऊंखर कहिना हावय के आज भी ये जनजाति मन सादगी ले अपन असली सरूप म जिनगी जियत हावयं। आधुनिक समाज ले दूरिहा येखर जिनगी ल स्पैन म पसंद करे जाही। कई जनजाति हावय अऊ उंखर जनसंख्या घलो कमती हावय तब इंखर ऊपर काम करना आसान होही। आज हमर संस्कृति अऊ रहन-सहन देस के बाहिर तक जाही ये ह सोचे के बात आय। पंडवानी ल छोड़ के अभी हमर संस्कृति ह बाहिर नई गे हावय।
असो के राज्योत्सव म फिल्मी कलाकार अऊ ओखर कार्यक्रम के बदला छत्तीसगढ़ के संस्कृति ल देखाय गीस तेन ल सब जानिन। दूसर राज के लोग गीत नृत्य घलो प्रस्तुत होईस। हमर देस के खूसबू दूर-दूर तक पहुंचगे। हमर संस्कृति ल चेनल के माध्यम ले घलो सब जानत हावयं। अभी-अभी 'एबीपीÓ चैनल म छत्तीसगढ़ के प्रचार होवत हावय। इंहा के पर्यटन अउ संस्कृति ल देखाय जाय तब अउ जादा प्रचार होही। आज स्पेन के मन अइन कालीबर अऊ कई देस के मनखे आही। आज सासन ह माटी के दीया बांट के अपन संस्कृति ल बचाय के कोसिस करिस। कुम्हार के रोजगार ल बचाय बर सब ल जगइस। इही कोसिस अपन संस्कृति बर भी होना चाही। एक बछर नहीं, हर बछर राज्योत्सव म अपन संस्कृति ल देखाना चाही। येला हर चैनल म देखाय के कोसिस करना चाही। फिल्मी कलाकार ल तो सब देखत रहिथे ओला देखाय बर करोड़ों रुपिया खर्च करे के बदला अपन संस्कृति ल देखाय बर ओखर परचार बर पइसा खर्च करना चाही।
छत्तीसगढ़ के बेल मेटल अब घरोघर दिखथे। कोसा उत्पादन छत्तीसगढ़ के खास उत्पादन आय। कोसा, तितली, इल्ली, कोकुन अउ कोसा के बने के प्रक्रिया ल जीवित देखना एक रोमांच पैदा करत रहिस हे। हैदराबाद के सैंड कलाकार के जीवंत प्रस्तुति देखना घलो रोमांच पैदा करत रहिस हे। अपन रेत ले भोरमदेव, मैनपाट, चित्रकोट, जंगल, झरना, मंदिर के माध्यम ले छत्तीसगढ़ ल देखना इंहा के पर्यटन ल बढ़ावा देना आय। छत्तीसगढ़ म घलो सैंड कलाकार अब पैदा होवत हावय। इंहा के भोजराम धनगर ''इंडिया•ा गॉट टैंलेंटÓÓ तक पहुंच के देस म छत्तीसगढ़ के नाव उजागर करे रहिस हे।
ये तीन दिन के कार्यक्रम धूम मचा दिस फेर नवा रायपुर जाना आम मनखे के दूरिहयाना आय। कतको फोकट त बस के सुविधा रहिस हे फेर हर मानखे के पहुंच पाना मुस्कुल रहिस हे। आधा रायपुर घलो नई देख पाइस जबकि गांव-गांव के मन आईन जरूर देखिन। दुरूग, भिलाई, धमतरी, महासमुंद के मनखे मन घलो हर कार्यक्रम कम ल देखे बर अइस। येखर बर साल म एक बेर सोचही।
mai_Deva hne_Deva hne_Deva hne_Deva hne_Deva hne_Deva